Toshkent davlat texnika universitetining Termiz filiali huzurida Angor koʻp tarmoqli texnikumini tashkil etish chora-tadbirlari toʻgʻrisida
(resolution, 2021-04-13)

Oʻzbekiston Respublikasi Prezidentining “Professional taʼlim tizimini yanada takomillashtirishga doir qoʻshimcha chora-tadbirlar toʻgʻrisida” 2019-yil 6-sentabrdagi PF-5812-son Farmoni ijrosini taʼminlash, kelgusida hududning ijtimoiy-iqtisodiy rivojlantirish dasturlari doirasida yaratiladigan yangi ish oʻrinlariga boʻlgan mehnat bozori ehtiyojlarini hisobga olib oʻrta maxsus professional taʼlim bosqichidagi kadrlarga boʻlgan talabni qondirish maqsadida Vazirlar Mahkamasi qaror qiladi: 1. Oʻzbekiston Respublikasi Oliy va oʻrta maxsus taʼlim vazirligi, Uy-joy kommunal xizmat koʻrsatish vazirligi hamda Surxondaryo viloyati hokimligining Angor qurilish va kommunal xoʻjaligi kollejini Toshkent davlat texnika universitetining Termiz filiali huzuridagi Angor koʻp tarmoqli texnikumiga (keyingi oʻrinlarda — Texnikum) aylantirish toʻgʻrisidagi taklifiga rozilik berilsin. Belgilansinki, Texnikum Angor qurilish va kommunal xoʻjaligi kollejining barcha huquqlari, majburiyatlari va shartnomalari boʻyicha huquqiy vorisi hisoblanadi. 2. Quyidagilar Texnikumning asosiy vazifalari etib belgilansin: hududning ijtimoiy-iqtisodiy rivojlantirish dasturlari doirasida va kelgusida yaratiladigan yangi ish oʻrinlariga boʻlgan mehnat bozori ehtiyojlarini hamda Texnikumning imkoniyatlarini hisobga olib, belgilangan tartibda qabul parametrlarini shakllantirish; oʻquvchilarni tanlangan mutaxassislik boʻyicha zamonaviy talablarga javob beradigan, puxta bilim, amaliy koʻnikma va malakaga ega boʻladigan, kasbiy tayyorgarlikni taʼminlaydigan davlat taʼlim standartlari asosida oʻqitish; taʼlim jarayoni innovatsion texnologiyalar asosida tashkil etilishini taʼminlash; taʼlim jarayoni uchun zarur moddiy-texnika, oʻquv-metodik bazani yaratish va oʻquv jarayoniga yuqori ish tajribasiga ega boʻlgan amaliyotchi mutaxassislarni jalb etish. 3. Belgilab qoʻyilsinki: Texnikum davlat oʻrta maxsus professional taʼlim muassasasi hisoblanadi; Texnikum faoliyati 2021/2022 oʻquv yilidan boshlanadi; 2020/2021 oʻquv yilida Angor qurilish va kommunal xoʻjaligi kollejiga qabul qilingan oʻquvchilar oʻqishni bitirgunlariga qadar Texnikum binolarida oʻquv jarayonini amaldagi dasturlarga muvofiq davom ettiradilar. 4. Oʻzbekiston Respublikasi Oliy va oʻrta maxsus taʼlim vazirligi: bir oy muddatda Texnikum ustavini belgilangan tartibda tasdiqlasin hamda davlat roʻyxatidan oʻtkazilishini taʼminlasin; Toshkent davlat texnika universiteti bilan birgalikda Texnikumda oʻquv jarayonini tashkil etish maqsadida yuqori malakali pedagog xodimlarni jalb etish choralarini koʻrsin. 5. Quyidagilar Texnikum faoliyatini moliyalashtirish manbalari etib belgilansin: Oʻzbekiston Respublikasi Davlat budjeti mablagʻlari; toʻlov-kontrakt asosida oʻqitishdan tushadigan mablagʻlar; xoʻjalik faoliyati va shartnoma asosida xizmatlar koʻrsatishdan tushadigan mablagʻlar; jismoniy va yuridik shaxslarning homiylik xayriyalari; xalqaro moliya tashkilotlarining grantlari; qonunchilik hujjatlarida taqiqlanmagan boshqa manbalar. Belgilab qoʻyilsinki, Texnikumda davlat buyurtmasi boʻyicha davlat granti asosida oʻquvchilarning taʼlim olishini tashkil etish 2021-yilda Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida Oʻzbekiston Respublikasi Oliy va oʻrta maxsus taʼlim vazirligiga ajratilgan mablagʻlar doirasida nazarda tutiladi. 6. Oʻzbekiston Respublikasi Oliy va oʻrta maxsus taʼlim vazirligi Axborot texnologiyalari va kommunikatsiyalarini rivojlantirish vazirligi bilan birgalikda onlayn maʼruza oʻtkazish hamda masofaviy taʼlim texnologiyalarini joriy etish uchun 2021-yil 1-avgustga qadar Texnikumni yuqori tezlikdagi Internet jahon axborot tarmogʻiga hamda elektron taʼlim milliy tarmogʻiga ulash choralarini koʻrsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev hamda Oʻzbekiston Respublikasi oliy va oʻrta maxsus taʼlim vaziri A.H. Toshkulov zimmasiga yuklansin.